Broj: 711-I-1453-M-104/19-05-11

Zagreb, 31. srpnja 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Kristine Vlaić Bubalo, zamjenice gradonačelnika Grada Skradina,** povodom mišljenja Povjerenstva broj: 711-I-1425-M-104/19-02-11 od 23. srpnja 2019.g.,na 59. sjednici, održanoj dana 31. svibnja 2019.g. donosi sljedeću

**ODLUKU**

**Utvrđuje se da je dužnosnica Kristina Vlaić Bubalo, zamjenica gradonačelnika Grada Skradina, postupila sukladno uputama sadržanim u Mišljenju Povjerenstva broj: 711-I-1425-M-104/19-02-11 od 23. srpnja 2019.g., te da su upute provedene na način koji omogućuje izbjegavanje sukoba interesa dužnosnice i osigurava njezino zakonito postupanje u konkretnom slučaju.**

Obrazloženje

Dužnosnica Kristina Vlaić Bubalo, zamjenica gradonačelnika Grada Skradina, podnijela je Povjerenstvu zahtjev za davanjem mišljenja, vezano za dopuštenost stupanja u poslovni odnos između Grada Skradina i trgovačkog društva FREE STYLE j.d.o.o., čiji je jedini član/osnivač društva brat dužnosnice, a u vezi održavanja glazbenog koncerta na nogometnom igralištu u vlasništvu Grada Skradina. U knjigama ulazne pošte Povjerenstva zahtjev je zaprimljen 19. srpnja 2019.g. pod poslovnim brojem 711-U-2664-M-104/19-01-5, povodom kojeg se vodi predmet broj M-104/19.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona, stoga je i Kristina Vlaić Bubalo, povodom obnašanja dužnosti zamjenice gradonačelnika Grada Skradina dužna pridržavati se odredbi ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Sukladno stavku 2. citiranog članka, Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Na temelju stavka 5. istog članka, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, majka dužnosnice je član obitelji dužnosnice u smislu ZSSI-a.

Povjerenstvo je, u skladu s citiranim odredbama ZSSI-a, na 57. sjednici, održanoj 23. srpnja 2019.g., dalo mišljenje da Grad Skradin može stupiti u poslovni odnos sklapanjem ugovora o održavanju glazbenog koncerta na nogometnom igralištu u vlasništvu Grada Skradina s trgovačkim društvom FREE STYLE j.d.o.o., ukoliko navedena dužnosnica postupi sukladno uputama Povjerenstva iz navedenog mišljenja, a u cilju izbjegavanja sukoba interesa

Navedenim mišljenjem dužnosnici Kristini Vlaić Bubalo dana je uputa da članovima Gradskog vijeća Grada Skradina deklarira okolnost da trgovačko društvo FREE STYLE j.d.o.o. namjerava zatražiti od Grada Skradina suglasnost za održavanju glazbenog koncerta na nogometnom igralištu u vlasništvu Grada Skradina te u vezi toga s Gradom Skradinom sklopiti ugovor, s naznakom činjenice da je jedini član/osnivač društva i osoba ovlaštena za zastupanje brat dužnosnice. Istu okolnost dužnosnica je dužna javno objaviti na internetskim stranicama Grada Skradina. Dužnosnica je obvezna nadalje izuzeti se od svakog, pa i posrednog, oblika sudjelovanja u sklapanju predmetnog ugovora o održavanju glazbenog koncerta na nogometnom igralištu u vlasništvu Grada Skradina.

Grad Skradin dostavio je Povjerenstvu dopis, KLASA: 372-03/19-01/11 od 24. srpnja 2019.g., u kojem se navodi kako dostavlja na uvid dokumentacija o provedenim uputama nastavno na predmetni zahtjev za mišljenjem.

U prilogu je tako dostavljena Izjava o nepostojanju sukoba interesa dužnosnice Kristine Vlaić Bubalo gradonačelniku Grada Skradina i vijećnicima Gradskog vijeća Grada Skradina od 23. srpnja 2019.g., u kojoj se navodi kako njezin brat Josip Vlaić, direktor trgovačkog društva FREE STYLE j.d.o.o. planira organizaciju glazbenog koncerta na nogometnom igralištu u vlasništvu Grada Skradina te namjerava zatražiti od Grada Skradina suglasnost za održavanje istog, odnosno s Gradom Skradinom o tome sklopiti ugovor. Dužnosnica navodi kako je u vezi navedenog zatražila Mišljenje Povjerenstva te kako izjavljuje da se izuzima iz svih aktivnosti vezanih uz potpisivanje Ugovora između njega i Grada Skradina, kojeg će potpisati gradonačelnik Grada Skradina.

U prilogu je također dostavljena Potvrda zaprimanja pošiljaka iz e-PK broj: 2019/584 te Predajni list za e-PK Hrvatske pošte iz kojih je vidljivo kako su zaprimljene preporučene pošiljke za 13 članova Gradskog vijeća Grada Skradina kojima je poslana Izjava dužnosnice.

Također, uvidom u službene internetske stranice Grada Skradina utvrđeno je kako je Izjava o nepostojanju sukoba interesa dužnosnice Kristine Vlaić Bubalo gradonačelniku Grada Skradina i vijećnicima Gradskog vijeća Grada Skradina od 23. srpnja 2019.g. objavljena na stranicama.

Slijedom svega navedenoga, Povjerenstvo je utvrdilo da je dužnosnica Kristina Vlaić Bubalo postupila sukladno uputama sadržanim u Mišljenju Povjerenstva broj: 711-I-1425-M-104/19-02-11 od 23. srpnja 2019.g., te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Povjerenstvo upozorava dužnosnicu da i kroz provedbu i nadzor nad provedbom predmetnog ugovora može eventualno doći do pogodovanja trgovačkom društvu FREE STYLE j.d.o.o., čiji je jedini član/osnivač društva brat dužnosnice, te se stoga dužnosnica i tijekom provedbe predmetnog ugovora može naći u situaciji sukoba interesa. Dužnosnica se stoga treba suzdržati od sudjelovanja u procesima provedbe i nadzora nad provedbom ugovora sklopljenog između Grada Skradina i navedenog trgovačkog društva u vezi održavanja predmetnog koncerta.

Slijedom navedenog, na temelju članka 18. stavka 5. ZSSI-a, odlučeno je kao u izreci.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Kristina Vlaić Bubalo, elektronička dostava
2. Objava na internetskoj stranici Povjerenstva
3. Pismohrana